Yn de fiifde minút wie der in kâns foar de Feansters, mar Sam Lammers kaam in teanlingte tekoart. Ek de reaksje fan de thúsploech dêrnei skeelde net folle. Beide ploegen spilen yn in heech tempo.

Sam Lammers koe syn klasse letter wol sjen litte. Mei in prachtige krul makke er in doelpunt yn de 25ste minút. It befrijende doelpunt foar de ploech fan trainer Olde Riekerink dy't oant no ta yn sân kompetysjewedstriden noch mar ien oerwinning behelle hie.

Sammers en Vlap binne los

De Friezen diktearren de wedstriid en Lammers wie los. Trije minuten letter skoarde er nochris. De VAR-skiedsrjochter moast der oan ta pas komme om te sjen oft der sprake wie fan bûtenspul, mar it doelpunt waard goedkard.

Yn de 36ste minút krige Michel Vlap de bal yn it net, dus it tredde doelpunt foar de Feansters. En ek hy skoarde rap nochris. Yn de 40ste minút skoarde de Snitser mei in wipperke.